b'\n_START_ARTICLE_\nKauno technologijos universiteto Maisto institutas\n_START_PARAGRAPH_\nKauno technologijos universiteto Maisto institutas (KTU MI)\xc2\xa0\xe2\x80\x93 Kauno technologijos universiteto mokslo tyrim\xc5\xb3 institutas Kaune, Radvil\xc4\x97n\xc5\xb3 pl. 19C.\n_START_SECTION_\nIstorija\n_START_PARAGRAPH_\nInstitutas \xc4\xafsteigtas 1958\xc2\xa0m. kaip S\xc4\x85junginio sviesto s\xc5\xabri\xc5\xb3 instituto Lietuvos filialas. V\xc4\x97liau instituto mokslininkai prad\xc4\x97jo vykdyti ir kit\xc5\xb3 mokslo sri\xc4\x8di\xc5\xb3 mokslinius tyrimus. 1991\xc2\xa0m. registruotas Lietuvos maisto instituto pavadinimu (LMaI), 2003\xc2\xa0m. Lietuvos moksl\xc5\xb3 akademijos Maisto institutas reorganizuotas \xc4\xaf Kauno technologijos universiteto Maisto institut\xc4\x85 (KTU MI), turint\xc4\xaf universiteto mokslo instituto status\xc4\x85._NEWLINE_XX a. septintame de\xc5\xa1imtmetyje institute buvo \xc4\xafkurta Raug\xc5\xb3 laboratorija, kuri gamino raugus Lietuvos ir gretim\xc5\xb3 \xc5\xa1ali\xc5\xb3 pieno \xc4\xafmon\xc4\x97ms, ir Chemini\xc5\xb3 reagent\xc5\xb3 laboratorija, kuri gamino cheminius reagentus pieno kokybei nustatyti ir mikrobiologines terpes. 1970\xc2\xa0m. prad\xc4\x97jo veikti bandomoji pienin\xc4\x97, kurioje daugiau kaip 20 met\xc5\xb3 buvo i\xc5\xa1bandomos pieno perdirbimo technologijos iki diegimo \xc4\xaf gamyb\xc4\x85. Atk\xc5\xabrus Lietuvos nepriklausomyb\xc4\x99 sukurta nauj\xc5\xb3 maisto gamini\xc5\xb3, patobulintos kai kurios technologijos. I\xc5\xa1tirtos nat\xc5\xabrali\xc5\xb3 pried\xc5\xb3 naudojimo galimyb\xc4\x97s \xc4\xafvairi\xc5\xb3 pieno ir m\xc4\x97sos gamini\xc5\xb3, \xc5\xbeuv\xc5\xb3 konserv\xc5\xb3, duonos, majonezo gamybai.\n_START_SECTION_\nVeikla\n_START_PARAGRAPH_\nVeikia Chemijos, Juslin\xc4\x97s analiz\xc4\x97s, Mikrobiologijos, Technologijos mokslin\xc4\x97s laboratorijos, Bandym\xc5\xb3 laboratorija ir Informacijos skyrius. Dirba 61 darbuotojas, i\xc5\xa1 j\xc5\xb3 2 habilituoti daktarai ir 20 daktar\xc5\xb3. Mokslini\xc5\xb3 tyrim\xc5\xb3 svarbiausios kryptys: maisto kokyb\xc4\x97s, saugos valdymo ir u\xc5\xbetikrinimo sistemos; maisto produkt\xc5\xb3 mikrobiologini\xc5\xb3 proces\xc5\xb3 tyrimai; kokybi\xc5\xa1ko ir sveiko maisto technologijos; maisto dispersini\xc5\xb3 strukt\xc5\xabr\xc5\xb3, nauj\xc5\xb3 maisto produkt\xc5\xb3 bei j\xc5\xb3 gamybos princip\xc5\xb3 k\xc5\xabrimas ir tobulinimas; maisto produkt\xc5\xb3 laikymas, j\xc5\xb3 kokyb\xc4\x97s kontrol\xc4\x97; \xc4\xafvairi\xc5\xb3 veiksni\xc5\xb3 \xc4\xaftaka produkt\xc5\xb3 kokybei._NEWLINE_Tiriama \xc4\xafvairi\xc5\xb3 veiksni\xc5\xb3 \xc4\xaftaka \xc5\xbealiav\xc5\xb3 ir maisto produkt\xc5\xb3 juslinei kokybei, atliekama maisto mikroorganizm\xc5\xb3 selekcija ir identifikavimas, tiriamos j\xc5\xb3 savyb\xc4\x97s. Teikiama metodin\xc4\x97 ir praktin\xc4\x97 parama maisto pramon\xc4\x97s ir gamini\xc5\xb3 kokyb\xc4\x99 kontroliuojan\xc4\x8di\xc5\xb3 tarnyb\xc5\xb3 specialistams. Tyrim\xc5\xb3 rezultatai skelbiami mokslo \xc5\xbeurnaluose: nuo 1995\xc2\xa0m. einan\xc4\x8diuose \xe2\x80\x9eMaisto chemija ir technologija\xe2\x80\x9c ir \xe2\x80\x9eChemin\xc4\x97 technologija\xe2\x80\x9c, \xe2\x80\x9e\xc5\xbdem\xc4\x97s \xc5\xabkio mokslai\xe2\x80\x9c, kituose Lietuvos ir u\xc5\xbesienio moksliniuose leidiniuose.'